Diari Oficial de la Generalitat Valenciana


Sumari del DOGV 9521, del 27-01-2023 (2023/691)

RESOLUCIÓ de 17 de gener de 2023, del secretari autonòmic d'Educació i Formació Professional, per la qual es determina el procediment per a flexibilitzar els ensenyaments de formació professional a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9521

Data del DOGV
:   27-01-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/691


Data del document
:   17-01-2023

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * centre d'ensenyament

RESOLUCIÓ de 17 de gener de 2023, del secretari autonòmic d'Educació i Formació Professional, per la qual es determina el procediment per a flexibilitzar els ensenyaments de formació professional a la Comunitat Valenciana. [2023/691]  
La Llei orgànica 3/2022, de 31 de març, d'ordenació i integració de la formació professional estableix en l'article 3 els principis generals en els quals es desenvolupa el Sistema de Formació Professional i són, entre altres, la flexibilitat i modularitat d'ofertes de formació acreditables i acumulables en un continu de formació conduent a diversos nivells d'acreditacions, certificats i titulacions; l'actualització permanent, adaptació àgil i detecció proactiva i anticipatòria dels canvis i necessitats emergents en els sectors productius, en particular els associats a la digitalització, la transició ecològica, la sostenibilitat ambiental, la innovació territorial, la salut i l'atenció a les persones; i la suficiència i adaptació de l'oferta pública a les necessitats i demandes dels sectors productius.  
En la mateixa norma s'estableix la col·laboració de les empreses, els agents socials i altres entitats en el desenvolupament del Sistema de Formació Professional, en la formació dels docents i de l'alumnat, en la realització de pràctiques i per a identificar i actualitzar les necessitats de qualificació, així com per a la definició d'aquestes i la de la formació requerida.  
En el context econòmic laboral actual tots els estudis sobre l'evolució del mercat laboral en l'estat espanyol coincideixen en la necessitat que té el mercat de titulats de formació professional mitjans i superiors, així com en el fet que la formació rebuda ha de respondre a les necessitats dels sectors econòmics i empresarials, a més, la major part de les ocupacions del futur no existeixen en l'actualitat.  
  
El model d'estructura dels títols de formació professional actual requereix una revisió en profunditat, ja iniciada. L'estructura de les titulacions de Formació Professional és excessivament rígida, amb programes molt tancats i amb poc o cap marge per al disseny d'itineraris formatius adaptats tant a les necessitats específiques pròpies de cada context territorial com a les preferències i interessos personals en relació amb la inserció laboral. Per això, es fa necessari dotar el sistema d'un mecanisme àgil per a adequar l'oferta formativa impartida pels centres de formació professional tant a les necessitats canviants del sistema productiu com a les de l'entorn territorial o de les àrees estratègiques de la Comunitat Valenciana.  
D'altra banda, la Llei orgànica 2/2006, de 3 de maig, d'educació en l'article 120.4 determina que els centres, en l'exercici de la seua autonomia, poden adoptar experimentacions, innovacions pedagògiques, programes educatius, plans de treball, formes d'organització, normes de convivència o ampliació del calendari escolar o de l'horari lectiu d'àmbits, àrees o matèries, en els termes que establisquen les administracions educatives i dins de les possibilitats que permeta la normativa aplicable, inclosa la laboral, sense que, en cap cas, supose discriminació de cap mena, ni s'imposen aportacions a les famílies ni exigències per a les administracions educatives.  
Així mateix, l'article 42.7 assenyala que en el marc del que s'estableix en els aspectes bàsics del currículum de cada títol i de l'organització modular dels cicles formatius i cursos d'especialització de formació professional, les administracions educatives promouran la flexibilitat i l'especialització de la seua oferta formativa amb l'objectiu de promoure la innovació i l'ocupabilitat.  
El Reial decret 1147/2011 en l'article sisé, apartat 2, disposa que les administracions educatives podran organitzar la impartició de mòduls professionals en unitats formatives de menor duració, que aquestes unitats podran ser certificables, amb validesa en l'àmbit de l'Administració educativa corresponent i que la superació de totes les unitats formatives que constitueixen un mòdul professional donarà lloc a la certificació d'aquest. Així mateix en l'article 8, apartat 5, es determina que les administracions educatives promouran l'autonomia pedagògica organitzativa i de gestió dels centres que impartisquen formació professional.  
Vistes les competències atorgades pel Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte  
Aquesta resolució té com a objecte establir els requisits i procediments per a la implantació, en els centres educatius sostinguts amb fons públics de la Comunitat Valenciana, de projectes propis de flexibilització de l'oferta modular dels cicles formatius de Formació Professional de grau bàsic, grau mitjà, de grau superior i de cursos d'especialització, per a adequar-la a les necessitats de l'entorn professional.  
  
  
Segon. Projectes de flexibilització  
Els projectes de flexibilització dels centres educatius, sostinguts amb fons públics, tindran com a objectiu fonamental la millora de l'adquisició de competències de l'alumnat i la seua concreció en les necessitats d'ocupabilitat de l'alumnat que cursa un cicle formatiu o un curs d'especialització, mitjançant la reorganització de l'estructura modular d'aquests i els seus resultats d'aprenentatge o complementar les competències del títol amb altres mòduls professionals d'altres títols.  
  
  
Tercer. Definicions  
A l'efecte d'aquesta resolució s'entendrà per:  
a) Resultat de l'aprenentatge: són els coneixements, destreses, habilitats i competències de formació professional que s'espera que l'alumnat adquirisca.  
b) Unitat formativa: unitats coherents de formació que abasten un o diversos resultats d'aprenentatge, d'un o de diversos mòduls formatius.  
  
c) Mòdul professional: la unitat coherent de formació la superació de la qual garanteix la consecució de les competències associades. Abasta la totalitat dels resultats d'aprenentatge associats.  
  
Quart. Tipus de projectes  
Els projectes de flexibilització que els centres podran desenvolupar podran adoptar una o diverses de les opcions següents:  
1. Projecte de flexibilització ampliat. Consisteix a complementar el currículum dels cicles formatius de grau mitjà, grau superior o cursos d'especialització, amb la incorporació de mòduls professionals d'altres títols de formació professional.  
2. Projecte de reorganització de cicle. Consisteix en la reorganització total o parcial dels resultats d'aprenentatge dels diferents mòduls professionals que integra un cicle formatiu en unitats formatives, sempre que s'assegure la impartició de la totalitat dels resultats d'aprenentatge del títol.  
  
Cinqué. Requisits comuns a tots els projectes  
Totes les propostes de projectes presentades a l'empara d'aquesta resolució han de complir els requisits següents:  
a) Comptar amb l'aprovació del projecte pel claustre de professorat a proposta del departament o departaments didàctics implicats.  
  
b) Aportar el projecte formatiu de flexibilització, justificat com cal.  
  
c) Mantindre l'assignació de crèdits ECTS dels diferents mòduls professionals.  
d) Desenvolupar la proposta comptant amb els espais i l'equipament necessari en el centre, segons la normativa vigent.  
e) Els títols obtinguts mitjançant aquests projectes seran els legalment establits i, a més, s'expedirà una certificació de la formació complementària superada, si escau.  
f) Els projectes de flexibilització podran cursar-se mitjançant projectes de Formació Professional Dual.  
  
Sisé. Requisits específics per a les propostes de projectes de flexibilització curricular ampliats  
Les propostes de projectes de flexibilització ampliats permeten augmentar les competències del títol amb la incorporació d'elements formatius no inclosos en aquest i han de complir, a més, els requisits que es relacionen a continuació:  
a) Els elements formatius que s'incorporen han de ser mòduls professionals inclosos en altres títols de Formació Professional del mateix grau o d'un grau inferior.  
b) L'ampliació proposada no podrà comportar un increment de la duració del cicle superior al 20 % del que s'estableix en el títol corresponent.  
c) La proposta de projecte haurà de comptar amb el suport explícit d'alguna empresa, associació empresarial o d'alguna entitat dependent de l'Administració en relació amb les competències del títol.  
d) L'horari setmanal no podrà excedir les 35 hores lectives.  
  
Seté. Requisits específics per a les propostes de projectes de reorganització de cicle  
Les propostes de projectes de reorganització de títol han de complir, a més, els requisits que s'indiquen a continuació:  
a) Les propostes d'organització curricular podran comprendre la totalitat de mòduls inclosos en el currículum d'un cicle formatiu amb excepció del mòdul de projecte en els cicles formatius de grau superior.  
  
b) En tot cas el departament o departaments didàctics responsables del projecte hauran de garantir l'adquisició de tots els resultats d'aprenentatge del títol.  
c) La suma de l'assignació horària de totes les unitats formatives serà la mateixa que la suma de la de tots els mòduls professionals integrats en el projecte de reorganització de cicle.  
d) La reorganització de cicle podrà incloure la integració dels resultats d'aprenentatge de diversos mòduls formatius en un projecte intermodular.  
e) No es podran canviar resultats d'aprenentatge del curs establits en el currículum oficial de la Comunitat Valenciana.  
  
Huité. Avaluació, promoció i titulació o acreditació  
1. L'avaluació de les unitats formatives o els mòduls professionals s'efectuarà d'acord amb la normativa vigent, i es garantirà l'adquisició plena de totes les competències del títol.  
2. Les unitats formatives seran avaluades individualment en les sessions d'avaluació amb excepció de l'avaluació final de curs en la qual s'avaluarà el mòdul professional en el conjunt tenint en compte l'adquisició de competències de l'alumnat.  
3. Les qualificacions de l'expedient acadèmic de l'alumnat es correspondran amb les que determina el currículum oficial.  
4. En els projectes presentats es detallarà si existeix un nombre mínim de resultats d'aprenentatge que hagen de ser avaluats positivament per a qualificar positivament el mòdul professional.  
5. La titulació, la promoció i el càlcul de la nota mitjana del cicle es realitzarà d'acord amb la norma vigent que ho regula.  
6. Els mòduls professionals incorporats als títols seran objecte de certificació.  
7. Les unitats formatives, les acreditarà el centre segons el resultat de l'avaluació final.  
8. En tota la documentació relacionada amb les qüestions regulades en aquest punt de la resolució, es farà constar la via per la qual es va autoritzar el projecte esmentat.  
  
Nové. Procediment de sol·licitud i autorització  
1. Els centres educatius que desitgen implantar un projecte de flexibilització de títol hauran de comptar amb l'autorització de la Conselleria d'Educació, Cultura i Esport.  
Per a això hauran de presentar una sol·licitud a través del formulari existent en l'adreça electrònica següent:  
https://forms.edu.gva.es/index.php/929281  
2. En el formulari especificat en el punt 1 s'haurà d'aportar:  
a) La proposta de projecte propi que haurà d'incloure, almenys:  
- La descripció del projecte, amb el màxim detall, que permeta comprovar l'adequació de la proposta als requisits establits en aquesta resolució.  
- Estructura curricular dels mòduls o unitats formatives afectats pel projecte, i especificar les modificacions proposades.  
- Informe detallat dels recursos humans i materials disponibles en el centre per a la implantació del projecte.  
b) Certificació de la persona titular de la secretària del centre en la qual faça constar l'aprovació pel claustre de professorat, de la proposta del projecte propi.  
c) Si escau, el document que acredite que el projecte compta amb el suport d'alguna empresa, associació empresarial.  
Només seran tingudes en compte aquelles propostes que aporten tota la documentació assenyalada anteriorment.  
3. Per a la sol·licitud d'autorització d'implantació de projectes propis, el formulari indicat anteriorment romandrà obert de l'1 de febrer al 31 de març de 2023.  
4. L'autorització del projecte de flexibilització s'haurà de realitzar abans de l'1 de maig de 2023, mitjançant una resolució de la direcció general competent en matèria de formació professional del sistema educatiu.  
5. El projecte de flexibilització de títol autoritzat haurà d'implantar-se a partir del curs següent al de la data de l'autorització.  
  
Desé. Informació a les famílies i a les persones interessades  
Amb antelació a l'inici dels terminis establits per a l'admissió de l'alumnat, els centres educatius hauran de fer públic el seu projecte a través tant de la pàgina web com del tauler d'anuncis de la secretaria, a fi que les famílies i les persones interessades estiguen informades de les característiques d'aquest.  
  
Onzé. Modificació o cessament de l'autorització  
La modificació del projecte propi, així com el cessament de la implantació d'aquest, requeriran l'autorització preceptiva i hauran d'atindre's, amb caràcter general, al que s'estableix per a l'autorització de les propostes de projectes en aquesta resolució.  
  
Dotzé. Continuïtat de projectes autoritzats  
Els projectes autoritzats mitjançant la Resolució de 16 de maig de 2022, del director general de Formació Professional i Ensenyaments de Règim Especial, per la qual s'autoritza la implantació de projectes de flexibilització de l'oferta modular dels cicles formatius de formació professional en determinats centres docents (DOGV 9344, 20.05.2022) mantenen l'autorització, excepte si hi ha modificació del projecte o desistiment exprés per part del centre educatiu a través del formulari descrit en el punt nové de la resolució.  
  
Tretzé. Producció d'efectes  
Aquesta resolució produirà efectes des de l'endemà de la publicació en el Diari Oficial de la Generalitat Valenciana.  
  
València, 17 de gener de 2023.- El secretari autonòmic d'Educació i Formació Professional: Miguel Soler Gracia.